माइभ्याली गोल्डकपको तयारी तीव्र
पूर्वी पहाडी जिल्लाको प्रतिष्ठित मानिएको पाँचौं अन्तर्राष्ट्रिय माइभ्याली गोल्डकप फुटबलको तयारी अन्तिम चरणमा पुगेको छ । फागुन २६ देखि हुने प्रतियोगिता पुरस्कार राशि र व्यवस्थापनको आधारमा प्रतिष्ठित मानिएको हो । बाँसको प्यारापिट निर्माणदेखि मैदान व्यवस्थापन, स्टेज निर्माण, स्वागतद्वार निर्माणलगायत काम अन्तिम चरणमा पुगेका हुन् । 
इलाम — पूर्वी पहाडी जिल्लाको प्रतिष्ठित मानिएको पाँचौं अन्तर्राष्ट्रिय माइभ्याली गोल्डकप फुटबलको तयारी अन्तिम चरणमा पुगेको छ । फागुन २६ देखि हुने प्रतियोगिता पुरस्कार राशि र व्यवस्थापनको आधारमा प्रतिष्ठित मानिएको हो । बाँसको प्यारापिट निर्माणदेखि मैदान व्यवस्थापन, स्टेज निर्माण, स्वागतद्वार निर्माणलगायत काम अन्तिम चरणमा पुगेका हुन् । २०७१ सालदेखि सुरु प्रतियोगितामा नेपालका ए डिभिजनका क्लबसहित भारत, हङकङ र क्यामरुनका टोलीले भाग लिने छन् । प्रतियोगितामा डिफेन्डिङ च्याम्पियन थ्रीस्टार क्लबसहित पहिलो संस्करण च्याम्पियन त्रिभुवन आर्मी, नेपाल पुलिस, एपीएफ, मेची नेत्रालय झापा, हिमालयन शेर्पा, दाउफिन्स क्लब क्यामरुन, नेप्लिज–फुटबल एकेडेमी हङकङ, दार्जिलिङ युनाइटेड एकेडेमी र आयोजक माइभ्याली फुटबल एफसीले प्रतिस्पर्धा गर्दै छन् । विजेताले ७ लाख र उपविजेताले ४ लाख रुपैयाँ पुरस्कार जित्ने छन् । ‘प्रतियोगितालाई व्यवस्थित बनाउन यो पटक केही सुधार गरेका छौं,’ आयोजक माइभ्याली फुटबल क्लबका अध्यक्ष धिरेन चेम्जोङले भने, ‘खेलाडीको बिमा गर्नेसहित सुरक्षा व्यवस्थापनलाई प्रभावकारी बनाउने प्रयास गरिएको छ ।’ अघिल्लो संस्करणभन्दा यसपल्ट धेरै दर्शकलाई खेल हेर्ने वातावरण मिलाउन बाँसको अस्थायी प्यारापिट वृद्धि गरिएको छ । यो पटक बाँसको प्यारापिटसहित एक पटकमा १० हजार दर्शकले खेल हेर्न सक्नेछन् । चैत ५ सम्म हुने प्रतियोगितामा आयोजकले गेटमनीसहित प्रायोजक र दाताको सहयोगलाई खर्चको मुख्यस्रोत मानेको छ । फागुन २३ देखि नै प्रतियोगिता गर्ने योजना रहे पनि झापा गोल्डकपका कारण तीन दिन पछि सरेको हो । बंगलादेश र कोलकाताबाट नियमित टिम आउने गरेकामा यसपालि क्यामरुन र हङकङले स्थान पाएका हुन् । नेपाली सेनाले मैदानको माथिल्लो भागमा तारबेरा गरेपछि प्रतियोगिता स्थगन गर्नुपर्ने अवस्था आएको जनाएको आयोजकले सेनासँगको सहमतिपछि निरन्तरता दिएको हो । आयोजकले मैदानमा स्थायी संरचना बन्न नसकेको भन्दै अस्थायी प्यारापिट निर्माण खर्चिलो भएको जनाएको छ । हरेक वर्ष करिब १० लाख रुपैयाँको बाँसको प्यारापिट बनाउँदै अहिलेसम्म ५० लाख धेरै खर्च भइसकेको छ । ‘हामी प्रतियोगिता आयोजना गर्नु अघि नै १० लाख रुपैयाँ घाटामा हुन्छौं,’ उनले भने, ‘बाँसमा लागेको खर्च मात्र बचत गर्ने हो भने पनि ठूलै संरचना बनिसक्थ्यो ।’ फुटबललाई माया गर्ने यहाँका दर्शक बजार क्षेत्रभन्दा बाहिर भए पनि व्यवस्थित स्टेडियम बनाउनुपर्ने वताउँछन् । तर माइभ्याली आयोजक भने अन्यत्र दर्शकको उपस्थिति कम हुने भन्दै यसै मैदानलाई व्यवस्थित गर्नुपर्ने अडानमा छ । माइभ्याली गोल्डकपकै लागि आयोजकले लाखौं खर्च गरेर मैदानलाई लेभलिङ गर्नेसँगै नरम बनाइएको छ । विगतमा मैदानकै कारण खेलाडी घाइते हुने गरेकोमा चौथो संस्करणदेखि जोखिम कम भएको हो । आर्मीले पहिलो संस्करण जितेको गोल्डकपको दोस्रो र तेस्रो संस्करणमा झापा च्याम्पियन बन्यो भने चौथो संस्करणमा थ्रीस्टारले उपाधि जितेको थियो । २०५४ मा भूकम्पपीडित स्मृति कपको संस्करण सकिएपछि माइभ्याली गोल्डकप थालिएको हो । १७ वर्षपछि स्थानीय फुटबल पारखीको उत्साहमा प्रतियोगिता ब्युँताउने प्रयास भएको हो । २०५२ देखि लगातार तीन वर्षसम्म भएको भूकम्पपीडित स्मृति कप पछि राष्ट्रियस्तरको फुटबल भएको थिएन ।